**Előterjesztés**

*a Közgyűlés részére*

Tisztelt Közgyűlés!

A Fővárosi Közgyűlés a Budapest Főváros szmogriadótervéről szóló 69/2008. (XII. 10.) Főv. Kgy. rendelet  
(a továbbiakban: Rendelet) legutóbbi, 2017. októberi módosításakor – az akkori közgyűlési előterjesztésben[[1]](#footnote-1) részletezett körülményekre tekintettel, többek között – döntött[[2]](#footnote-2) a budapesti szmoghelyzet riasztási fokozatában alkalmazott forgalomkorlátozás lépcsőzetesen hatályba lépő szigorításáról, miszerint:

* 2018. október 1-től a korábbi forgalomkorlátozási szabályokkal megegyezően, azt kiegészítve fog hatályba lépni a 7-es és 8-as környezetvédelmi osztályú (Euro 3-as dízelüzemű) gépjárművek budapesti riasztási fokozat alatti forgalmának korlátozása. Így a korlátozott gépjárművek aránya egyharmadról  
  – a 2015-ös adatok alapján – gyakorlatilag 40%-ra fog emelkedni;
* 2019. október 1-től a korábbi forgalomkorlátozási szabályokkal megegyezően, azt kiegészítve fog hatályba lépni a 10-es és 11-es környezetvédelmi osztályú (Euro 4-es dízelüzemű) gépjárművek budapesti riasztási fokozat alatti forgalmának korlátozása. Ezzel gyakorlatilag minden második gépjárművet érinteni fog a korlátozás, amely így – a 2015-ös adatok alapján – 52-53%-ra fog emelkedni.

A hivatkozott 2017. októberi közgyűlési előterjesztés szerint a főváros rendkívüli légszennyezettségi szintjéhez a közlekedés mellett hasonló mértékben járul hozzá a peremkerületekben és az agglomerációs településeken a szilárdtüzelés, valamint utóbbiaknál az avar és kerti hulladék égetésének hatása is. Emiatt az 55%-nál nagyobb mértékű fővárosi közlekedési korlátozás az akkori, de a mai ismeretek alapján sem lenne megalapozott. Továbbá már 2017-ben is felhívtuk arra a figyelmet[[3]](#footnote-3), hogy ha a korlátozás alá eső, szennyezőbb gépjárművek aránya 45% alá fog csökkenni, akkor indokolttá válik a Rendelet felülvizsgálata, illetve az – legkésőbb a háromévenkénti felülvizsgálat eredményeképp, a 2018-as adatok és újabb tapasztalatok alapján – 2019-ben válik időszerűvé.

A tervezett felülvizsgálat keretében az Innovációs és Technológiai Minisztérium Jármű Módszertani Hatósági Főosztálya 2019. február 25-én megküldte a Főpolgármesteri Hivatalnak a légszennyezettségi agglomerációk és zónák kijelöléséről szóló 4/2002. (X. 7.) KvVM rendelet 2. mellékletében az 1. zóna – Budapesten és további 74 agglomerációs – településein 2018. decemberében üzemben tartott gépjárművek számát, a forgalmi engedélyükben bejegyzett környezetvédelmi osztályuk (V.9 kódja) szerint. A gépjármű hajtóanyagát  
(pl. benzin vagy gázolaj) a forgalmi engedély szintén tartalmazza (P.3 jelű adat). A gépjárművek környezetvédelmi osztályuk szerinti kódját (számát) a közúti járművek forgalomba helyezésének és forgalomban tartásának műszaki feltételeiről szóló 6/1990. (IV. 12.) KöHÉM rendelet 5. számú melléklete szabályozza.

Az üzemben tartott gépjárművek környezetvédelmi tulajdonságuk szerinti főbb változásai, a vizsgált  
75 település 2015. és 2018. decemberi adatai alapján a következőképp foglalhatók össze:

* a vizsgált gépjárműállomány száma összesen 1.096.918 darabra változott, ami 13%-os növekedést jelent a 2015. évi adatokhoz képest, elsősorban a régibb, szennyezőbbek száma összességében 7%-kal csökkent, a viszonylag kedvezőbb üzembe helyezések 20%-os növekménye mellett;
* az összes gépjármű közül dízelüzemű, vagy részben dízelüzemű (pl. a különböző hibridek, amelyek elektromos és dizelüzeműek is) a vizsgált gépjárművek 40%-a (439.491 db);
* az állomány növekedése és a kedvezőbb tulajdonságúak arányának változása eredményeképp a Rendelet 2018. október 1-jétől hatályos korlátozása a tervezett 40%-os korlátozási arányról 30%-ra csökkent, továbbá a 2017. októberi döntés eredményeképp 2019. október 1-től hatályba lépő korlátozás aránya a tervezett 52% helyett csak 41%-ot eredményezne.

Mivel így a riasztási fokozatban korlátozott gépjárművek aránya jellemzően kisebbé vált, mint a gépjárműállomány fele, ezért további szennyezőbb osztályokat is indokolt korlátozás alá vonni, illetve ilyen eredményű intézkedést hozni.

A jelen előterjesztés 1. mellékletét képező Rendelet-módosítási javaslattal korlátozásba vont újabb környezetvédelmi osztályok a 12; 13; és a 14-es dízelüzeműek (együttesen az Euro 5 dízelüzeműek) lesznek. Egyúttal – figyelemmel a közlekedési hatóság észrevételében foglaltakra – a Rendelet módosítási javaslata az eddigi szabályozási logikát koncepcionálisan megfordítva a környezetszennyező kategóriák újabb és újabb kiegészítése helyett generális szabályként a szmogriadó riasztási fokozatában a gépjárművek általános forgalomkorlátozását rögzíti, és ahhoz képest a 10. §-ban eddig is meghatározott funkcionális kivételeken túl további kivételekként inkább a forgalomkorlátozással korábban sem érintett, és jelen javaslat szerint is kedvező tulajdonságú környezetvédelmi osztályokba sorolt gépjárműveket sorolja fel.

Tehát a budapesti szmoghelyzet riasztási fokozata során a forgalomkorlátozás nem érintené a következő környezetvédelmi osztályú (V.9 kódú) gépjárműveket:

* 5-ös (vegyes hibrid, csak gázüzemű, csak elektromos meghajtásúak, ide értve a betűjellel kiegészített újabb 5-ös kódokat is);
* 6-os (az Euro 3 benzines);
* 9-es (az Euro 4 benzines);
* 14-es benzines (az Euro 5 benzines – ebben az osztályban az Euro 5 dízelüzeműek korlátozottá válnának);
* 15-ös és 16-os (az Euro 6-osak, üzemanyaguktól függetlenül).

A továbbiakban egy új szakasz rögzíti a Rendelet rendszeres felülvizsgálatának szükségességét is. Mivel a főváros rendkívüli légszennyezettségi szintjéhez – a felülvizsgálat eredményeképp továbbra is változatlanul – a közlekedés mellett hasonló mértékben járul hozzá a peremkerületekben és az agglomerációs településeken a szilárdtüzelés, valamint utóbbiaknál az avar és kerti hulladék égetésének hatása is, ezért az időszakos felülvizsgálatok során indokolt a kivételi körbe sorolt kedvezőbb tulajdonságú gépjárművek arányát úgy meghatározni, hogy az ide nem soroltak, tehát a kedvezőtlenebb tulajdonságúak aránya a teljes gépjárműállomány 45-55%-a között maradjon.

Mivel Budapest légszennyezettségi helyzete további 74 agglomerációs településsel együtt egy levegőtisztaság-védelmi egységként, agglomerációként kezelendő, ezért a légszennyezettségi agglomerációk és zónák kijelöléséről szóló 4/2002. (X. 7.) KvVM rendelet 2. mellékletében az 1. zónához tartozó településeken üzemben tartott gépjárművek adatait együttesen kell figyelembe venni.

A fentiekben bemutatott, megfordított szabályozási elvvel azt szeretnénk elérni, hogy Budapest lakosságában a szmoghelyzet szabályozása kapcsán az tudatosuljon, hogy szmogriadó esetén a fővárosi gépjárműforgalom minél nagyobb hatású csökkentése az alapvető cél, és a kivételi körbe – a vonatkozó egyéb jogszabályokban előírtakon kívül – csak a környezetvédelmi szempontból kedvezőbb besorolású gépjárművek kerülhetnek. Továbbá fel kívánjuk hívni a figyelmet a gépjárművek gyorsuló ütemben javuló környezetvédelmi tulajdonságára, és az egyéni döntések (a gépjármű-választás, -használat) társadalmi szinten összeadódó kedvezőbb, illetve kedvezőtlen hatására is.

A riasztási fokozat esetében alkalmazott szabályozási elvet tükrözi a tájékoztatási fokozat elrendelése esetén alkalmazott figyelemfelhívás tartalma is: a helyzet esetleges romlásának elkerülése érdekében javasolttá válik a gépjárműhasználat általános használatának szüneteltetése, különösen azokat kérve, akik nem tartoznak a kedvezőbb környezetvédelmi tulajdonságú kivételi körbe.

Jelen jogszabálymódosítási javaslatot meghatározó további körülmény, hogy az EU Bizottsága  
2018 májusában az EU Bíróságához fordult Magyarországgal szemben a PM10 légszennyező anyag egészségügyi (éves és 24 órás) határértékeinek – többek között Budapest és környéke térségében – nem teljesülése miatt. A tárgykörben kiadott közlemény[[4]](#footnote-4) szerint az eljárás még függőben van, s a Fővárosi Önkormányzat vezetése azért is kezdeményezi saját hatáskörben a hatékonyabb intézkedések meghozatalát, hogy ez a körülmény a függőben lévő eljárás során ls figyelembe vehető legyen.

Összefoglalva: a javaslat szerinti korlátozás eredményeképp a vizsgált gépjárművek 52%-a kerülne korlátozás alá, ami megfelel a fenti szabályozási alapelvnek és a 2017-ben tervezett korlátozási szintnek is. A javasolt korlátozás a vizsgált dízelüzemű gépjárművek szennyezőbb 88%-át érintené, ami az összes állományhoz képest 35%-ot jelent.

A Rendelet fentiek szerinti módosításának tervezetét az előterjesztés 1. melléklete tartalmazza.

A rendelet-tervezet kéthasábos öszzehasonlítását a *2. melléklet* tartalmazza. A *3. melléklet* a fenti adatok, intézkedések szemléltetésén túl a különböző környezetvédelmi Euro-csoportok szennyezőhatását és a budapesti szmoghelyzetek eddigi statisztikai adatait is tartalmazzza.

A környezet védelmének általános szabályairól szóló 1995. évi LIII. törvény 48. § (3) bekezdés és a levegő védelméről szóló 306/2010. (XII. 23.) Korm. rendelet 20. § (4) bekezdés előírásainak megfelelően a Rendelet fenti tartalmú módosításainak előzetes véleményeztetése megtörtént. Az illetékes államigazgatási szervek, hatóságok válaszát a *4. melléklet* tartalmazza.

A jogalkotásról szóló 2010. évi CXXX. törvény (a továbbiakban: Jat.) 17. §-a alapján a rendelet-tervezethez hatásvizsgálat készült (*5. melléklet*). A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a [www.budapest.hu](http://www.budapest.hu) honlapon keresztül annak érdekében, hogy az érintettek tudomást szerezzenek a készülő rendelet-tervezetről.

**Döntési javaslat**

*A Fővárosi Közgyűlés úgy dönt, hogy:*

megalkotja ……/2019. (…..) önkormányzati rendeletét a Budapest Főváros szmogriadó-tervéről szóló 69/2008. (XII. 10.) Főv. Kgy. rendelet módosításáról, *az 1. melléklet* szerint.

***Döntéshozatal módja:*** *a rendelet megalkotásához minősített szavazattöbbség szükséges.*

Budapest, 2019. május

dr. Szalay-Bobrovniczky Alexandra dr. Szeneczey Balázs Tarlós István

*főpolgármester-helyettes főpolgármester-helyettes főpolgármester*

|  |
| --- |
| Láttam: |
| Sárádi Kálmánné dr.  *főjegyző* |

Mellékletek:

1. Budapest Főváros Önkormányzata Közgyűlésének .…/2019. (…) önkormányzati rendelete a Budapest Főváros szmogriadótervéről szóló 69/2008. (XII.10.) Főv. Kgy. rendelet módosításáról
2. Rendelet módosításának kéthasábos összefoglalása
3. Tájékoztató adatok
4. Az illetékes államigazgatási szervek, hatóságok véleménye
5. Hatásvizsgálati lap

1. <http://einfoszab.budapest.hu/list/fovarosi-kozgyules-nyilvanos-ulesei;id=94582;type=5;parentid=6907;parenttype=2> [↑](#footnote-ref-1)
2. <http://einfoszab.budapest.hu/list/fovarosi-kozgyules-nyilvanos-ulesei;id=94582;type=3;parentid=6907;parenttype=2> [↑](#footnote-ref-2)
3. <http://budapest.hu/Lapok/2017/a-dizeluzemu-gepjarmuvek-lepcsozetes-korlatozasaval-tovabb-szigorodik-a-fovarosi-szmogrendelet.aspx> [↑](#footnote-ref-3)
4. <http://europa.eu/rapid/press-release_IP-18-3450_hu.htm> [↑](#footnote-ref-4)